《秋晚杂书三十首》
元代·方回

酒为万有神，菊实百卉仙。
敢问神谓何，我肠苦愁煎。
此味一濡唇，倏忽千忧捐。
仙说又何谓，南阳有其泉。
昔人饮芳润，槁项足引年。
閒居爱重九，二物心怀旃。
秋热寒华迟，家贫时醪悭。
屯乖勿深叹，古亦有斯贤。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。